U-I-37/08
Natisni
Opravilna št.:
U-I-37/08
Datum odločitve:
13. 11. 2008
ECLI:
ECLI:SI:USRS:2008:U.I.37.08
Akt:
Stvarnopravni zakonik (Uradni list RS, št. 87/02) (SPZ),  42., 43. in 44. čl.
Izrek:
Pobuda za začetek postopka za oceno ustavnosti 42., 43. in 44. člena Stvarnopravnega zakonika (Uradni list RS, št. 87/02) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.13 - Ustavno sodstvo - Postopek - Ponovna obravnava.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jožef Barič, Črnomelj
Datum vloge:
18. 2. 2008
Vrsta odločitve:
sklep
Vrsta rešitve:
zavrženje
Dokument:
US28392
Dokument v PDF obliki:
U-I-37-08.pdf
81 KB
Prenesite datoteko
U-I-37/08-6
13. 11. 2008
SKLEP
Ustavno sodišče je v postopku za preizkus pobude Jožefa Bariča iz Črnomlja, na seji 13. novembra 2008
sklenilo:
Pobuda za začetek postopka za oceno ustavnosti 42., 43. in 44. člena Stvarnopravnega zakonika (Uradni list RS, št. 87/02) se zavrže.
Obrazložitev
1. Pobudnik izpodbija v izreku tega sklepa navedene določbe Stvarnopravnega zakonika (SPZ) o pridobitvi lastninske pravice na nepremičnini z odločbo državnega organa in s priposestvovanjem. Prilaga sklep št. U-I-296/07, s katerim je Ustavno sodišče 6. 2. 2008 zaradi pomanjkanja pravnega interesa že zavrglo njegovo pobudo za oceno ustavnosti istih določb. V tokratni pobudi opisuje, kako naj bi sodišče na podlagi izpodbijane ureditve leta 2006 njegovi ženi odvzelo nepremičnino in jo "prepisalo na mejaša". Zato naj bi slednja vložila pritožbo na Evropsko sodišče za človekove pravice. Smiselno zatrjuje, da izpodbijana ureditev ni skladna s pravico do zasebne lastnine iz 33. člena Ustave. Predlaga, naj Ustavno sodišče izpodbijane določbe odpravi.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnik s sklicevanjem na položaj druge osebe (svoje žene) ne more utemeljiti posega v svoje pravice, pravne interese oziroma v svoj pravni položaj. Zato ni izkazal obstoja pravnega interesa in je Ustavno sodišče njegovo pobudo zavrglo.
4. Ker pobudnik isto ureditev, ne da bi izkazal pravni interes, izpodbija že drugič, ga Ustavno sodišče opozarja na sklep št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). V njem je podrobneje obrazložilo, kdaj je podan pravni interes za pobudo, vloženo za oceno ustavnosti predpisov, ki ne učinkujejo neposredno. V takšnih primerih se namreč lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik